[{"text_idx": "#000001", "text": "Aga na\u0308e, viimaks mul siiski va\u0308lgatas. Paulil nimelt omab arvestatavat mo\u0303o\u0303gakollektsiooni, suurem osa neist replicad, kuid on ka originaale, mo\u0308o\u0308dunud sajanditest. Ja mis sobiks paremini ko\u0308o\u0308giseinal eksponeerimiseks kui lo\u0303ikeriistad? Otsustasime, et kui ku\u0308lalised peaksid hakkama u\u0308llatunult ku\u0308simusi esitama, saame su\u0308u\u0308tul ilmel vastata, et tegemist on igapa\u0308evases kasutuses olevate leivanugadega."}, {"text_idx": "#000002", "text": "Vo\u0303itis a\u0308sja Oscari. Lisaks omab veel peota\u0308it muid auhindu ja nominatsioone. Eile o\u0303htul vaatasime. Imeline, ha\u0308mmastav dokumentaalfilmi-elamus."}, {"text_idx": "#000004", "text": "Words can\u2019t do the film justice; viewing it is a sensory experience. Every day for a year, Craig Foster went free diving without a wetsuit or scuba gear in the frigid ocean near Cape Town, with water temperatures as cold as 46 degrees Fahrenheit, to visit an octopus. He wanted to be \u201cmore like an amphibious animal\u201d without barriers between himself and the marine environment. Watching trust build over time between a man and a curious, creative octopus referred to only as \u201cher\u201d \u2014 Foster never named her because \u201cshe was not a pet and I respect her wildness\u201d \u2014 is spellbinding. Read more:"}, {"text_idx": "#000005", "text": "\u201cThe Hawaiian creation myth relates that the present cosmos is only the last of a series, having arisen in stages from the wreck of the previous universe. In this account, the octopus is the lone survivor of the previous, alien universe.\u201d \u2015 Roland Burrage Dixon, Oceanic Mythology"}, {"text_idx": "#000006", "text": "Kirjutasin la\u0308inud na\u0308dalal ta\u0308nukaarte. Ikka sellesama kodanikuks saamise u\u0308llatuspeo to\u0303ttu, ku\u0308lalistele ja organiseerijatele. Olen vist ennegi maininud, et ameeriklastel on ta\u0308nukaartide obsessioon. (\u201cAmeeriklaste\u201d all pean silmas neid kaasmaalasi, keda mina tunnen ja tean. Olgu siinkohal taas u\u0308le korratud, et u\u0308htset ja u\u0308hest ameeriklast vo\u0303i USAd pole olemas. See riik on liiga suur, liiga mitmekesine, et midagi vo\u0303i kedagi laia lauaga lu\u0308u\u0308a.)."}, {"text_idx": "#000007", "text": "Anyway. Ta\u0308nukaardid. Esimestel aastatel siinpool ookeani tundus komme mulle imelik, vo\u0303o\u0303rastav. Keskkonnakahjulik pealegi. Puud surevad, postiteenistus kulutab mootoriku\u0308tust. Kuid ta\u0308naseks olen leebunud. Kohanenud. Kui nu\u0308u\u0308d va\u0308heke liialdada, siis vo\u0303id leida oma postkastist ta\u0308nukaardi na\u0308iteks naabrinaiselt, kellele poe ees kohtudes ukse avasid. Vo\u0303i tuttavalt vanainimeselt, kelle u\u0308le tee aitasid. Vo\u0303i naabrimehelt, kellele ta majast mo\u0308o\u0308da so\u0303ites lehvitasid. Ta\u0308nukaardi saatmiseks leiab ameeriklane alati po\u0303hjuse. Ning ta\u0308nulikkus, ma\u0308rkamine on iseenesest ju u\u0308ksnes tervitatav."}, {"text_idx": "#000009", "text": "Niisiis, siinmail on kaardi valimine keeruline, aegano\u0303udev protsess. O\u0303nneks leidub enamikes poodides ko\u0303hnavo\u0303itu riiuliosa pealkirjaga \u201cBlank\u201d. Mis ta\u0308hendab, et ei kaardi peale ega ka sisse vo\u0303i tahaku\u0308ljele pole keegi teine oma soove/mo\u0303tteid kirja pannud. Kahjuks on \u201ctu\u0308hjade\u201d kaartide valik enamjaolt kesine, nii et tihtipeale olen sunnitud teistesse sektsioonidesse suunduma, seal sadade kujunduste ja so\u0303numite dzhunglis endale teed rajama. Mis teha. Erinevad kohad, erinevad kombed. Ameeriklaste kaitseks peab u\u0308tlema, et reeglina nad ta\u0308iendavad tru\u0308kitud teksti ka omaenda kirjapanduga, selmet kaardikaupmeeste mo\u0303tteva\u0308lgatustele vaid enda nimi alla kribada."}, {"text_idx": "#000011", "text": "\u201cLet us be grateful to the people who make us happy; they are the charming gardeners who make our souls blossom.\u201d \u2015 Marcel Proust"}, {"text_idx": "#000013", "text": "Po\u0303hjus, miks ko\u0303hklesin kirjutamast, peitub hoopistu\u0308kkis mujal. Nimelt selles, et ma kardetavasti ei oska arusaadavalt so\u0303nadesse panna, mismoodi omaenda vanusesse/vananemisse suhtun. Tsiteerides elavaid klassikuid, antud juhul blogija Marcat: \u201c... ma eriti ei eeldagi, et teksti mo\u0303istetaks pa\u0308ris nii, nagu ma ise mo\u0303tlen, sageli ei suuda ma seda ise ka niimoodi kirja panna, nagu peas tundub.\u201d Jah, isea\u0308ranis see viimane. Et ei oska niimoodi kirja panna, nagu peas tundub. Aga noh, va\u0308hemasti pu\u0308u\u0308an, vaatame, kuidas va\u0308lja kukub."}, {"text_idx": "#000014", "text": "Ma ei salli silmaotsastki vanusega seotud klisheesid a\u0300 la \u201ckuusku\u0308mmend on uus neliku\u0308mmend\u201d, \u201cvanus on u\u0308ksnes number\u201d, ja muud sarnast. Veel va\u0308hem sallin, kui keegi nimetab mind nooruslikuks. See on mu meelest a\u0308a\u0308retult kahtlase va\u0308a\u0308rtusega kompliment, umbes et: me na\u0308eme ku\u0308ll, et oled vana, meid juba a\u0308ra ei peta, aga olgu, patsutame tunnustavalt o\u0303lale, et pingutad, et senini veel alla andnud pole. Niipea kui keegi la\u0308heneb mulle hinnanguga \u201cnooruslik\u201d, tunnen end otsekohe igivanana."}, {"text_idx": "#000015", "text": "Teisalt pean olema ta\u0308nulik, et mind just sa\u0308a\u0308raste loomuomaduste ja va\u0308ljana\u0308gemisega on o\u0303nnistatud, mis vo\u0303imaldavad eelnimetet silti ku\u0308lge riputada. Mis viga su\u0308nnipa\u0308rasel optimistil nooruslik olla, sa\u0308endsel, kellele u\u0308likooliaegsed ro\u0303ivatu\u0308kid selga mahuksid, ilma va\u0308himagi dieeditamiseta vo\u0303i spordiklubis ra\u0308hklemiseta. Va\u0308ike koer on kaua kutsikas, vo\u0303i kuidas see u\u0308tlus oligi. Samas, kergel kehal ning rasvavaru puudumisel on teinegi, paraku va\u0308hem roosiline aspekt. Ajal, mil Ronald Reagan USA president oli (jeerum, kust ma vo\u0303isin tol ajal teada, et mu tulevik saab selle riigiga seotud olema?) \u2013 u\u0308heso\u0303naga, kui Nancy Reagan oli Esimene Leedi, siis teda ekraanil vo\u0303i fotodel silmates mo\u0303tlesin alati, et appikene, kui jube, kui ma kunagi va\u0308limuselt temataoliseks peaksin muutuma. Sihuke ko\u0303hnake ja na\u0308ost kortsuline ja... no ja mis te arvate, mida ma ta\u0308na na\u0308en, kui end peeglist vaatan? Nancy koopiat loomulikult. Paul kutsub mind hellitlevalt \u201cEputrilla piitspeenike\u201d. Ma jumala eest ei tea, kuidas see jupp eesti keelt ta kasinasse vo\u0303o\u0303rso\u0303navarasse on sattunud. Ilmselgelt mu enda suust, kelle muu, aga millal ja mis asjaoludel, mitte ei ma\u0308leta."}, {"text_idx": "#000016", "text": "U\u0308ks moment... pean vist hoogu maha vo\u0303tma. Hakkasin praegu mo\u0303tlema, et a\u0308kki ma siiski olen vanuse osas tundlik? Alateadlikult? Sest kuigi vo\u0303in vabalt oma ea u\u0308le nalja visata, pole mul olnud kombeks kasutada va\u0308ljendeid \u201cmis mina, vanamutt, enam tean\u201d, vo\u0303i \u201candke vanainimesele andeks\u201d, vo\u0303i muud taolist, nagu paljud muigamisi teevad juba kolme-neljaku\u0308mneselt. Kusjuures mo\u0303nel minust nooremal kukub see ka suurepa\u0308raselt va\u0308lja (jaa, sinu poole vaatan, Morgie), aga mina millegipa\u0308rast lihtsalt ei suuda end naljavilukski vanamutiks tituleerida. Ka\u0308si ei to\u0303use klahvidele, keel ei paindu u\u0308tlema, tehke sellest ja\u0308reldus milline tahes. Ja mis puutub to\u0303simeeli vanuse-kaardi varrukast to\u0303mbamisse, mida kuueku\u0308mnesena ta\u0308itsa puhta su\u0308dametunnistusega teha vo\u0303iksin, nii ko\u0303nes kui kirjas, nii pa\u0308ris-elus kui internetis, pole mulle need harvad korrad, mil nimetet nippi kasutanud olen, olulist edumaad andnud. Pigem vastupidi. Miks, ku\u0308site. Ku\u0308sin vastu: kas su vanaema on u\u0308ksnes seepa\u0308rast sinust parem autojuht, et tal kauem load on olnud? Ei? No na\u0308ed siis."}, {"text_idx": "#000017", "text": "Kummalisel kombel pole mu elus esinenud aega, mil oleksin end tundnud vo\u0303i defineerinud keskealisena. \u201cKeskealine\u201d ko\u0303lab... kuidas ma u\u0308tlen... hallilt. Masendavalt. Samas, ko\u0303rvalseisjate ta\u0308helepanekud kinnitavad, et tollest perioodist mul mo\u0308o\u0308da hiilida ei o\u0303nnestunud. Lahutad veerandsada aastat kestnud abielu? Keskeakriis! Kolid ku\u0308pses eas teisele mandrile ja abiellud vo\u0303o\u0303ramaalasest mehega, kellega tutvusid internetis? Keskeakriiiiis! Noh, jah, olgem ausad, neist faktidest ei saa u\u0308le ega u\u0308mber. Neljaku\u0308mneviieselt astusin va\u0308lja suhtest, milles ma enam ammuilma o\u0303nnelik polnud, ja viieku\u0308mneselt tegin midagi, millest enda arvates sama kaugel olin, kui Kuu Maast \u2013 abiellusin uuesti. Eelmainitud \u201cnooruslikkuse\u201d juurde tagasi tulles: jaa, va\u0308rskendavat rolli ma\u0308ngib vanemas eas alustatud kirglik ning kvaliteetne suhe kindlasti. Soovitaksin soojalt ko\u0303igile, kui sa\u0308herdune soovitus frivoolselt ei ko\u0303laks."}, {"text_idx": "#000018", "text": "U\u0308hte huvitavat fenomeni olen viimastel aastatel hakanud ta\u0308heldama. Keha ja vaimu eraldatust. Kesta ja sisu erinevust. Ei, oot, a\u0308rge naerge, las ma selgitan. No na\u0308iteks ja\u0308a\u0308b mu pilk oma ka\u0308tele pidama. Ka\u0308elabadele. Eluaig rasskit tu\u0308u\u0308d ru\u0308ga\u0308nu\u0308, eks, ka\u0308ed sellele vastavad. Aga kummalisel kombel hindan neid nu\u0308u\u0308d ko\u0303rvalseisja pilguga. Nagu polekski minu ja\u0308semed. Las nad siis olla soonilised. Ka\u0308ed on u\u0308ksnes tu\u0308kike kestast, mille sees pa\u0308ris-mina peidus. Vo\u0303i vo\u0303tame na\u0308o. Ma armastan naerda, pa\u0308ikese ka\u0308es silmi kissitada. Paraku pole ta\u0308itesu\u0308stid minu teetassike. Niisiis: kortsud. Aga peeglist na\u0308en ja\u0308llegi u\u0308ksnes kesta, mistap lasen u\u0308ksko\u0303ikselt pilgu kortsudest u\u0308le. Las nemadki olla. Pa\u0308ris-mina on seal kusagil silmau\u0308mbruse kanavarvaste ja kulmudevahelise vao taga. Vaikselt muide loodan, et side mind u\u0308mbritseva kestaga muutub ajapikku u\u0308ha no\u0303rgemaks ja no\u0303rgemaks, ja u\u0308kskord kauges tulevikus u\u0308tleb sisu kestast pikemalt mo\u0303tlemata, valutult lahti, vaim ei klammerdu keha ku\u0308lge. Mis sest kulunud kaaderva\u0308rgist ikka kaasas tassida, eks. Oih. Kiskus morbiidseks va\u0308heke? Ma tegelikult ei mo\u0303elnud sedaviisi. Aga ausalt, nii imelik, kuidas olen hakanud end ko\u0303rvalseisjana (vo\u0303i peaksin u\u0308tlema seespool olijana?) na\u0308gema. Mis omakorda paneb mind no\u0303ela ja/vo\u0303i noa abil keha tuunijaist paremini aru saama. Kui ikka elamist segab ja o\u0303nnetuks teeb, et va\u0308limus ja sisemus kokku ei la\u0308he, no siis tuleb miskit ette vo\u0303tta. Ja eks eksterjo\u0308o\u0308ri kohendamine ole u\u0308ksjagu lihtsam kui interjo\u0308o\u0308ri kallal pusimine."}, {"text_idx": "#000021", "text": "Kaks so\u0303na kehakatetest ka. Siit-sealt kuulen ja loen, et suguo\u0303dedel tuleb tegemist teha \u201csinu eas pole enam sobilik\u201d tu\u0308u\u0308pi ma\u0308rkustega. Minul, na\u0308e, on vedanud. U\u0308ks kahest \u2013 olen taoliste torgete suhtes kurt olnud, vo\u0303i satuvad mu orbiidile u\u0308ksnes inimesed, kes, isegi kui niimoodi mo\u0303tlevad, ei tule na\u0308kku u\u0308tlema. Sest noh, ma enda arvates ei klassifitseeru ku\u0308ll ekstsentrikuks, aga va\u0308ljana\u0308gemist kujundades on eluiga siiski viimane, millega arvestan. Ro\u0303ivatu\u0308ki so\u0303num, sobivus mu tujuga ja kehakujuga, mugavus \u2013 vot need on to\u0303siseltvo\u0303etavad kriteeriumid. Ma pole u\u0308htegi hilpu, peakatet vo\u0303i jalano\u0303ud oma su\u0308nniaastat silmas pidades ostmata/kandmata ja\u0308tnud. Kui millestki loobun, siis seeto\u0303ttu, et asi, mis muidu va\u0308ga a\u0308ge on, minu selga lihtsalt ei sobi. (Ripub ha\u0308sti, aga istub halvasti, nagu mu hea so\u0303branna tavatseb o\u0308elda, kui ro\u0303ivas riidepuul parem va\u0308lja na\u0308eb kui seljas.) Jah, ku\u0308llap leiab ro\u0303ivastumiskoode kiivalt ja\u0308rgiv konservatiiv mu vanusenumbri ning garderoobi vahel ebako\u0303la. Na\u0308idet? Olge lahked. Teksalo\u0303ikega kamopu\u0308ksid, flipflopid, ho\u0303bedased varbaku\u0308u\u0308ned ja must T-sa\u0308rk kirjaga Oblivion Brewery, Bend, Oregon. Ei tundu soliidse kuueku\u0308mneaastase proua outfit, vo\u0303i kuidas. Aga vaadake, mul on hea vabandus varnast vo\u0303tta: ma ei ole soliidne kuueku\u0308mneaastane proua."}, {"text_idx": "#000025", "text": "Kujutage ette, naabrid korraldasid mulle kodakondsuse saamise puhul u\u0308llatuspeo. No sihukese klassikalise, kus pa\u0308evakangelane ilmub pahaaimamatult kohale, ja siis on SURPRIIIIISE! ja champagne ja confetti ja puha."}, {"text_idx": "#000026", "text": "Lugu ja\u0308rgmine. Kohtasin mo\u0308o\u0308dunud na\u0308dalal toidupoes naabrinaist, kes andis teada, et na\u0308dalavahetuseks lubatakse ilusat sooja ilma, ja et neil abikaasaga on plaanis terrassil va\u0308heke grillida. Kas me Pauliga tahame liituda? Muidugi tahame, kes siis heast seltskonnast ja heast so\u0308o\u0308gist a\u0308ra u\u0308tleb. Ku\u0308sisin, mida kaasa vo\u0303tta, vastuseks nagu tavaliselt siinmail: \u201ebring the beverages of your choice\u201c. Kokkulepitud pa\u0308eva o\u0303htupoolikul ladusime o\u0303lled-veinid ja\u0308a\u0308kasti, ajasime viisakad riided selga ja panime autole ha\u0308a\u0308led sisse, et kohale veereda. Jaa, a\u0308rge po\u0308o\u0308ritage siin silmi midagi, see pole Eestimaa, kus naabri juurde jalgsi la\u0308hed, liiatigi kui joogid tarvis kaasa tassida. Vahemaad on hoopis teised. See selleks. U\u0308heso\u0303naga, veereme naabrite va\u0308ravasse, po\u0308o\u0308rame sisse, ja mida na\u0308eme. Terrass paksult rahvast ta\u0308is, USA lipud lehvivad, ja niipea kui mina autost va\u0308lja astun, kukuvad ko\u0303ik plaksutama ja ho\u0303iskama ja mu\u0308tse o\u0303hku loopima. Ma olin ikka ta\u0308ielikult jalust rabatud, Paul niisamuti, sest tedagi ei pu\u0308hendatud asjasse."}, {"text_idx": "#000030", "text": "Pidu kestis hiliso\u0303htuni. Jumal ta\u0308natud, et kojuso\u0303it ko\u0303igil ku\u0308lavaheteid pidi kulges. Kaineid autojuhte polnud sedakorda kusagilt vo\u0303tta."}, {"text_idx": "#000031", "text": "P.S. Mul on tegelikult mo\u0303ned peopildid ka, aga naabrite privaatsuse huvides ei hakka neid siia u\u0308les riputama. Panen hoopis u\u0308he foto kevadistest koristusto\u0308o\u0308dest. Mina ja Lilli ko\u0308o\u0308giakna taustal."}, {"text_idx": "#000033", "text": "Appikene, ma pole oma reisijuttudega ikka veel u\u0308hele poole saanud. Kaugel sellest. Panen siis va\u0308hemalt u\u0308he pildigi, kus Paul ja mina mo\u0303lemad peal - ega sa\u0308a\u0308raseid palju pole, va\u0308ga kehvad selfitegijad. See konkreetne foto on me Oregoni naabrinaise klo\u0303ps. Tema ja ta mees on ja\u0308rjekordne so\u0303pradepaar, kes talvel paariks kuuks soojemasse kliimasse kolib. Elavad matkatreileris Arizona osariigi lo\u0303unapiiri a\u0308a\u0308res. (Matkatreilier ko\u0303lab askeetlikult, aga tegelikult on tegemist so\u0303na otseses mo\u0303ttes ko\u0303igi mugavustega majaga, mida saab trucki taga vedada, kuhu hing iganes ihkab. Interjo\u0308o\u0308rina\u0308iteid vaata siit.) U\u0308heso\u0303naga, so\u0303brad viisid meid muuhulgas kohalikku datli-istandusse, sealt ka pilt. Kujutage ette, va\u0308likohvik, inimesed (to\u0303si ku\u0308ll, maskides), datliku\u0308psetised ja \u2013kokteilid, elav muusika ja puha."}, {"text_idx": "#000034", "text": "Ah et mis muidu uudist. Viirus mo\u0303jutab mu elu minimaalselt, jumal ta\u0308natud. Kannan maski, pesen ka\u0308si, hoian distantsi, aga statistikat ja pa\u0308evast pa\u0308eva teisenevaid infokilde eiran ja/vo\u0303i olen nende suhtes immuunseks muutunud. Enamik poode on avatud, nagu ka va\u0308liso\u0308o\u0308gi- ja joogikohad. Ametiasutused to\u0308o\u0308tavad, olgu et to\u0303rgetega. So\u0303prade-sugulastega kohtume. Kontaktivabalt (camperiga) reisida saab mo\u0308o\u0308da suurt riiki niipalju, kui su\u0308da ihkab. Rahalised vahendid pole kokku kuivanud. Trump pole enam president. No mis sa hing muud praeguselt keeruliselt ajalt tahta oskad."}, {"text_idx": "#000036", "text": "Mis siis veel. Ja\u0308rgmisel na\u0308dalal Lillit vaktsineerima, korraline marutaudisu\u0308st pluss veel paar sutsu. Neid teisi ei teekski, aga kui ta koertehoidu viime, peab paber ette na\u0308idata olema. Aia kastmissu\u0308steem vajab u\u0308le vaatamist, ajan meistrimeest taga. Sotsiaalkindlustuse kontorisse pean teada andma, et ma nu\u0308u\u0308d kodanik, lo\u0308o\u0308dagu heaga ko\u0303ik saadaolevad hu\u0308ved letti. Juuksurisse pole saanud... las ma mo\u0303tlen... kolm kuud. Kontrolli alt va\u0308ljunud keemilised. Kui niiske peaga magama juhtun minema, to\u0303usen hommikul voodist nagu Angela Davis. Appointment terendab aprilli lo\u0303pus, eks seni tuleb rahva hulka minnes mu\u0308tsi kanda. Vaikselt hakkan Kauai tuure u\u0308les vo\u0303tma. Ega muidugi enne miskit kindel ole, kui maikuu lo\u0303pus lennukis istume, Pauli to\u0308o\u0308graafikut varemgi viimsel minutil muudetud. Ko\u0308o\u0308gitoolide polsterdamiseni pole veel jo\u0303udnud, laiskus pole vo\u0303imaldanud. Mo\u0303ned tellimusto\u0308o\u0308d koputavad kuklasse, nendeni pole samuti jo\u0303udnud (vt. eelnimetet po\u0303hjus). Ja ta\u0308na peaksin vist mo\u0303ningad aiato\u0308o\u0308d a\u0308ra tegema, enne kui uuesti tormiseks kisub, nagu ilmateade lubab. Ega midagi, tuleb kohvi number kaks tulele panna ja ka\u0308ised u\u0308les ka\u0308a\u0308rida."}, {"text_idx": "#000038", "text": "Ma olen vaktsineerimise poolt. Ja mulle u\u0308ldse ei meeldi Ju\u0308ri Ratas poliitikuna (inimesena ma teda ei tunne). Kuid see ta\u0308nane keiss - et vaktsineerimisest, isiklikku tervist puudutavast valikust on poliitiline relv tehtud... see on hirmutav. Ja kurjakuulutav mu meelest. Du\u0308stoopiline, kui soovite."}, {"text_idx": "#000040", "text": "P.S. Mulle va\u0308gisi hakkab tunduma, et vaktsineerimine on nii siin- kui sealpool ookeani kujunemas justkui patriootlikkuse mo\u0303o\u0303dupuuks. Vo\u0303i vapruse. Vo\u0303i mehelikkuse, Ratase juhtumi puhul. Ha\u0308bi, lo\u0303i po\u0303nnama, ei na\u0308idanud eeskuju, jne jne jne. Sa\u0308a\u0308rane sildistamine ja\u0308a\u0308b mulle absoluutselt arusaamatuks. Va\u0308ga, va\u0308ga ohtlikult libe tee mu meelest. Mis ja\u0308rgmiseks? Neile, kes vaktsineeritud pole, po\u0303hjusel vo\u0303i teisel, tempel otsaette? Kordan igaks juhuks veelkord u\u0308le - ma ei ole antivaxxer. Kusjuures erinevalt algsest plaanist kaalun minagi vaktsineerimist, allergiast ja sellega seotud hirmudest hoolimata."}, {"text_idx": "#000043", "text": "Samal teemal: CNBC: Vaccine passports could prove to be a privacy minefield for regulators."}, {"text_idx": "#000044", "text": "\u201cThey who can give up essential liberty to obtain a little temporary safety deserve neither liberty nor safety.\u201d \u2015 Benjamin Franklin"}, {"text_idx": "#000046", "text": "u\u0308hteu\u0308htepuhku uus mo\u0303te / suitable quote"}, {"text_idx": "#000047", "text": "vana hea lugu / good old story"}, {"text_idx": "#000048", "text": "palju klikke / in demand"}, {"text_idx": "#000050", "text": "astronomy pic' of the day"}]